Στερόπη

Στην ελληνική μυθολογία με το όνομα Στερόπη (από την ομηρική λέξη (α)στεροπή = αστραπή ή στραφτάλισμα γυαλιστερών πραγμάτων) είναι γνωστά τα παρακάτω 7 διαφορετικά πρόσωπα:


 * 1) Μία από τις Πλειάδες (βλ.λ.), κόρες του `Ατλαντα και της Πλειόνης. Σύμφωνα με τον ιστορικό Ελλάνικο, η Στερόπη ή Αστερόπη ζευγάρωσε με τον θεό του πολέμου `Αρη και απέκτησαν μαζί ένα γιο, τον Οινόμαο (ο Πλούταρχος στους «Βίους παραλλήλους» αναφέρει και τον Εύηνο), ενώ σύμφωνα με τον Παυσανία η Στερόπη ήταν σύζυγος του Οινομάου: Στο ανατολικό αέτωμα του ναού του Δία στην Ολυμπία παριστανόταν (κατά την περιγραφή του Παυσανία) το ζεύγος Οινομάου-Στερόπης στα δεξιά του ίδιου του Δία, ενώ στα αριστερά στεκόταν η κόρη τους Ιπποδάμεια.
 * 2) Κόρη του Κηφέα του Τεγεάτη, η οποία είχε πάρει από τον Ηρακλή ένα βόστρυχο (κοτσίδα) της Γοργώς για να υπερασπίσει την Τεγέα εναντίον εχθρικών επιδρομών. Και αυτή η Στερόπη απαντάται και ως «Αστερόπη», αλλά και ως «Αερόπη». Σε νομίσματα της Τεγέας εικονίζεται η θεά Αθηνά να δίνει πλεξούδα της Μέδουσας στον Κηφέα ή στην Αστερόπη.
 * 3) Θυγατέρα του θεού Ηλίου, αδελφή της Πασιφάης. Η Στερόπη αυτή παντρεύτηκε τον Ευρύπυλο, βασιλιά της Κυρήνης, γιο του θεού Ποσειδώνα και της Κελαινώς. Παιδιά τους ήταν ο Λεύκιππος και ο Λυκάονας.
 * 4) Κόρη του Πλευρώνα και της Ξανθίππης (Βιβλιοθήκη Απολλοδώρου, Α 7, 7).
 * 5) Κόρη του Ακάστου και της Αστυδαμείας (Βιβλιοθήκη Απολλοδώρου, Γ 13, 3).
 * 6) Κόρη του Πορθάονα και πιθανή μητέρα των Σειρήνων (Βιβλιοθήκη Απολλοδώρου, Α 7, 10).
 * 7) Μία από τις Μαινάδες.


 * Ο αστεροειδής 233 Αστερόπη (233 Asterope), που ανακαλύφθηκε το 1883, πήρε το όνομά του από το πρώτο από τα μυθικά αυτά πρόσωπα.

Εξωτερικοί σύνδεσμοι

 * Η Στερόπη στο Greek Myth Index
 * Η Στερόπη στο «Theoi.com»

Πηγές

 * Το αντίστοιχο άρθρο της αγγλόγλωσσης Wikipedia
 * Emmy Patsi-Garin: Επίτομο λεξικό Ελληνικής Μυθολογίας, εκδ. οίκος «Χάρη Πάτση», Αθήνα 1969, σελ. 682

Στεροπη

Стероп Sterope Steropés Sterope Estéropes Esteropes Sterope Stéropès Sterope Steropė Steropes Steropes Estéropes Steropes Стеропа Стероп